Diari Oficial de la Generalitat Valenciana


Sumari del DOGV 7381, del 15-10-2014 (2014/9297)

RESOLUCIÓ de 13 d'octubre de 2014, de la directora general del Secretariat del Consell i Relacions amb Les Corts, per la qual es disposa la publicació del conveni marc de col·laboració entre la Generalitat i les fundacions d'investigació sanitària a ella vinculades, per al foment de la internacionalització de la I+D+i sanitària i biomèdica de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7381

Data del DOGV
:   15-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9297


Data del document
:   13-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 13 d'octubre de 2014, de la directora general del Secretariat del Consell i Relacions amb Les Corts, per la qual es disposa la publicació del conveni marc de col·laboració entre la Generalitat i les fundacions d'investigació sanitària a ella vinculades, per al foment de la internacionalització de la I+D+i sanitària i biomèdica de la Comunitat Valenciana. [2014/9297]  
La Generalitat i les Fundacions d'Investigació Sanitària a ella vinculades han subscrit, prèvia tramitació reglamentària, el 15 de setembre de 2014, el Conveni Marc de col·laboració per al foment de la internacionalització de la I+D+i sanitària i biomèdica de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 981/2014 i que figura com a annex d'esta resolució.  
  
València, 13 d'octubre de 2014.- La directora general del Secretariat del Consell i Relacions amb Les Corts: Marta Martí Arador.  
  
  
Conveni marc de col·laboració entre la Conselleria de Sanitat de la Generalitat i les fundacions d'investigació sanitària a ella vinculades, per al foment de la internacionalització de la I+D+i sanitària i biomèdica de la Comunitat Valenciana  
  
València, 15 de setembre de 2014  
  
Reunits  
Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre, del president de la Generalitat (DOCV 6919, 10.12.2012).  
Luis Martí Moreno, vicepresident de la Junta de Patrons de la Fundació per a la Investigació de l'Hospital Clínic de la Comunitat Valenciana, Fundació INCLIVA, i Rafael Carmena Rodríguez, director general de la Fundació INCLIVA, amb domicili social a València, avinguda de Blasco Ibáñez, 17, codi postal 46390 i proveïda de CIF K21917759, per raó de l'article 20 dels estatuts i de l'atorgament de poders fet per la junta de patrons de la fundació el dia 15 de maig de 2012, segons consta en l'escriptura notarial atorgada el 7 de juny de 2012, davant del notari del Col·legi de Notaris de València, el senyor Carlos Pascual, amb el número de protocol 2010/2012.  
José Vicente Castell Ripoll, director general de l'Institut d'Investigació Sanitària la Fe, Fundació per a la Investigació de l'Hospital Universitari i Politècnic la Fe de la Comunitat Valenciana, IIS la Fe, amb domicili social a València, avinguda Fernando Abril Martorell, 106 Torre A, planta 7a, codi postal 46156 i proveïda de CIF T57909597, segons acord adoptat pel patronat de la fundació en data 10 de febrer de 2003 i resolució de la Conselleria de Justícia i Administracions Públiques de data 13 de febrer de 2003, i per raó de la representació delegada del patronat que, segons l'article 24 dels estatuts vigents de la fundació, ostenta el seu director general.  
Eloy Jiménez Cantos, director gerent de la Fundació per al Foment de la Investigació Sanitària i Biomèdica de la Comunitat Valenciana, Fundació Fisabio, amb domicili social a València, carrer del Misser Mascó, 31, codi postal 46265 i proveïda de CIF P97486948, actuant en nom i representació de la fundació per raó de les atribucions que té conferides per mitjà de l'escriptura de poder atorgada davant del notari del Col·legi de València Alejandro Cervera Taulet en data 5 de juliol de 2013, amb el número 2.471 del seu protocol.  
Julio Cortijo Gimeno, gerent de la Fundació de la Comunitat Valenciana Hospital General per a la Investigació Biomèdica, Docència i Desenrotllament de les Ciències de la Salut, amb domicili social a València, avinguda Tres Creus, s/n, 4a planta, codi postal 46649 i proveïda de CIF K34725710, per raó de les atribucions especificades en l'article 18 dels estatuts de la fundació, i l'atribució de poders acordada en la sessió del patronat de la fundació celebrada el dia 26 de juny de 2014 i elevada a públic per mitjà d'un escrit notarial de Fernando Corbi Coloma, amb data 16 de juliol de 2014, amb el número 1.051 del seu protocol.  
Javier Moliner Gargallo, president de la Fundació de la Comunitat Valenciana Hospital Provincial de Castelló, amb domicili social a l'avinguda Doctor Clará, 19, codi postal 12317, Castelló de la Plana, amb CIF H44850133, en virtut de les facultats que li conferixen els articles 12 i 16 dels estatuts de la mencionada entitat, elevats a públics per mitjà d'escriptura de constitució de 19 de gener de 2004 davant del notari Juan Carlos Millán de Diego.  
Isabel Cayetana Muñoz Criado, gerent de la Fundació de la Comunitat Valenciana Centre d'Investigació Príncep Felipe, amb domicili social a València, carrer Eduardo Primo Yufera, 3, codi postal 46081 i proveïda de CIF V13069798, actuant en nom i representació de la mateixa fundació en virtut de les atribucions que té conferides per mitjà de l'escriptura de poder atorgada davant del notari del Col·legi de València Salvador Alborch Domínguez en data 31 de gener de 2013, amb el número 116 del seu protocol.  
  
Manifesten  
La política de ciència, tecnologia i innovació de l'Administració General de l'Estat i l'articulació de les actuacions de foment i coordinació de la investigació científica i tècnica, atribuïdes a l'Estat en virtut de l'article 149.1.15 de la Constitució Espanyola de 1978, es despleguen per la Llei 14/2011, d'1 de juny, de la Ciència, la Tecnologia i la Innovació, a través del Pla Estatal d'Investigació Científica i Tècnica i del Pla Estatal d'Innovació.  
L'Estratègia Espanyola de Ciència i Tecnologia i d'Innovació 2013-2020 posa en relleu la necessitat d'adoptar mesures que impulsen la internacionalització de les activitats d'I+D+i dels agents del Sistema Espanyol de Ciència, Tecnologia i Innovació i la seua participació activa en l'Espai Europeu d'Investigació.  
A l'empara del Pla Estatal d'Investigació Científica i Tècnica es donarà suport a mesures per a facilitar la internacionalització dels agents del Sistema Espanyol de Ciència, Tecnologia i Innovació, inclosa la participació espanyola en els programes marc de la Unió Europea, així com per a la col·laboració bilateral i multilateral amb els països i regions prioritaris de l'àmbit no comunitari.  
La Conselleria de Sanitat de la Generalitat té com a missió entre altres la de coordinar i impulsar les activitats d'I+D+i que en matèria sanitària es desenrotllen amb investigadors vinculats al sistema sanitari públic valencià, a fi de potenciar la investigació dels grups d'investigació valencians així com les oportunitats d'èxit en convocatòries d'àmbit internacional. Esta coordinació és clau per al futur desenrotllament de projectes, béns i servicis lligats als reptes del Programa Estatal d'I+D+i i del programa europeu Horitzó 2020, així com d'altres programes d'àmbit supranacional.  
  
La Conselleria de Sanitat, en coordinació amb altres àmbits de la Generalitat, ha desenrotllat un Pla d'Acció conjunt 2014-2016 per a l'Horitzó 2020, centrat en el sector salut a la Comunitat Valenciana, a fi de dinamitzar coordinadament les accions de caràcter internacional de les sis fundacions d'investigació, abans ressenyades, vinculades a esta conselleria.  
Els firmants del present conveni són conscients de la importància de promoure conjuntament la internacionalització de les seues entitats i la seua participació en programes de col·laboració bilaterals i multilaterals, amb l'objectiu d'aconseguir una major internacionalització de la I+D+i en el conjunt del sistema sanitari públic de la Comunitat Valenciana.  
Les fundacions firmants del conveni són entitats gestores de la investigació sanitària vinculades a la Conselleria de Sanitat, que actua com a òrgan coordinador i impulsor de l'activitat investigadora en matèria sanitària i biomèdica.  
En atenció de tot el que s'ha exposat, les parts es reconeixen mútuament la capacitat legal suficient i acorden atorgar el present conveni marc de col·laboració, d'acord amb les següents  
  
  
  
  
Clàusules  
  
Clàusula 1. Objecte del conveni  
L'objecte d'este conveni marc de col·laboració és regular les relacions de col·laboració entre la Conselleria de Sanitat de la Generalitat i les fundacions d'investigació sanitària que hi estan vinculades, per al foment de la internacionalització de la I+D+i sanitària i biomèdica de la Comunitat Valenciana.  
Per a això, es constituïx una xarxa conjunta entre les fundacions d'investigació vinculades al sistema sanitari públic valencià firmants del present conveni, d'ara en avant «la Xarxa», que juntament amb la Conselleria de Sanitat perseguixen un interés comú regional de potenciar la investigació en l'espai valencià d'investigació sanitària.  
  
Clàusula 2. Estructura i funcionament de la Xarxa  
La Xarxa té com a objectiu enfortir les estructures de gestió dels seus membres en suport als projectes d'I+D+i internacionals, per a facilitar-hi la seua participació i incrementar les seues possibilitats d'èxit en convocatòries competitives d'àmbit internacional, en especial en Horitzó 2020, i d'esta manera donar resposta als reptes globals identificats en l'Estratègia Espanyola de Ciència i tecnologia i d'Innovació i en el Pla Estatal d'I+D+i.  
Totes les entitats integrants de la Xarxa, en virtut del present conveni, es podran coordinar per a la participació conjunta en accions que impulsen la seua participació i possibilitats d'èxit en convocatòries d'àmbit nacional i internacional.  
Així mateix, estes entitats es beneficiaran de les ajudes obtingudes orientades a proporcionar servicis de suport per a la internacionalització de les entitats membres de la Xarxa, en la mesura que s'acorde entre els membres.  
  
Clàusula 3. Participació de la Conselleria de Sanitat en la Xarxa  
La Conselleria de Sanitat de la Generalitat actua com a òrgan coordinador de les entitats que integren la Xarxa, definix les prioritats estratègiques i exercix la seua representació institucional enfront de tercers, a fi de donar suport i impulsar la visibilitat regional conjunta de la I+D+i sanitària de la Comunitat Valenciana.  
  
Clàusula 4. Convenis específics  
Per a l'exercici d'activitats específiques no previstes en el present conveni o que requerisquen una regulació pròpia, les parts podran subscriure els oportuns convenis específics.  
Estos convenis específics establiran les seues condicions particulars de desenrotllament o execució, s'aplicarà subsidiàriament el present conveni marc en tot allò que no regulen, i no podran contradir allò que establix este conveni.  
  
Clàusula 5. Confidencialitat  
Les parts s'obliguen a guardar la deguda confidencialitat, interna i amb tercers, sobre qualsevol tipus d'informació d'una altra part a la qual accedisquen durant la vigència i per raó del present conveni, usaran eixa informació únicament per al compliment del conveni i respondran dels perjuís que de l'incompliment d'este compromís puguen derivar-se per a l'altra part.  
Les parts es comprometen que tot el personal adherit a la Xarxa guarde el compromís de confidencialitat regulat per esta clàusula.  
Les dades i informes obtinguts durant la realització de les activitats tindran caràcter confidencial.  
Les disposicions d'esta clàusula subsistiran durant cinc anys després de la finalització del present conveni. No obstant això, les parts es comprometen a mantindre la confidencialitat de forma indefinida després de la finalització del present conveni respecte a la informació intercanviada en el si dels treballs desenrotllats en la Xarxa mentres la dita informació mantinga el caràcter confidencial.  
  
Clàusula 6. Recursos, personal i equipament  
El personal administratiu, tècnic o sanitari de cada una de les parts que circumstancialment se subscriga a la Xarxa continuarà mantenint la seua dependència orgànica i relació juridicocontractual amb la seua entitat d'origen. En cap cas esta col·laboració estarà enquadrada en els supòsits de cessió il·legal de treballadors.  
Els béns i equips que es posen a disposició de la Xarxa continuaran sent de la institució d'origen.  
Els equips aportats després de l'entrada en vigor del present conveni seran de propietat de la institució que els haguera adquirit, per mitjà de fons propis o subvencions.  
El manteniment i reparació i, si és el cas, renovació dels equips anirà a càrrec de la institució que els inventarie, i poden ser finançats bé amb fons propis, bé amb fons procedents d'ajudes o projectes comuns.  
  
  
Clàusula 7. Finançament  
La Xarxa es constituïx com un node que, sota l'impuls de la Conselleria de Sanitat, és capaç de mobilitzar diverses fonts de finançament per al desenrotllament de les seues actuacions coordinades, com poden ser, si és procedent, recursos propis de les parts, fons públics competitius per a actuacions d'internacionalització o fons privats.  
  
Clàusula 8. Comissió de seguiment  
Per a la coordinació de la col·laboració establida en el present conveni es crea una comissió de seguiment, integrada per un representant de cada una de les fundacions firmants i dos representants de la direcció general amb competències en coordinació de la investigació sanitària. La comissió vetlarà pel bon compliment del present conveni, i per a això podrà aprovar les directrius que el despleguen i resoldre els conflictes que puguen sorgir entre les parts.  
  
Clàusula 9. Duració i vigència  
La Xarxa es constituïx per un període de 3 anys, es prorrogarà tàcitament una única vegada i per un període igual, llevat que hi haja una denúncia expressa de qualsevol de les parts firmants.  
No obstant tot això anteriorment estipulat, es consideren causes de resolució del present conveni:  
L'incompliment manifest de les obligacions assumides per qualsevol de les parts.  
El mutu i exprés acord de les parts.  
La denúncia expressa i motivada d'una de les parts davant de la Comissió de Seguiment amb una antelació de com a mínim tres mesos, i la seua ratificació per esta.  
La desaparició de les circumstàncies que l'originen.  
  
I perquè conste i tinga efecte, en prova de conformitat, les parts firmen el present document, en sèptuple exemplar, en el lloc i la data anteriorment indicat.  
  
Conselleria de Sanitat: Manuel Llombart Fuertes  
Fundació INCLIVA: Luis Martí Moreno i Rafael Carmena Rodríguez  
Fundació IIS la Fe: José Vicente Castell Ripoll  
Fundació Fisabio: Eloy Jiménez Cantos  
Fundació Hospital General Universitari de València: Julio Cortijo Gimeno  
Fundació Hospital Provincial de Castelló: Javier Moliner Gargallo   
  
Fundació Centre d'Investigació Príncep Felipe: Isabel Cayetana Muñoz Criado